I Hadsund blev der søndag fejret jubilæum. Byens butikscenter, der åbnede i 1975, fejrede søndag sit 40-års fødselsdag.

Butikscenter Hadsund åbnede første gang sine døre den 15. august 1975. Med en dags forsinkelse blev det i dag markeret i byen, da centret bød Hadsunds borgere indenfor til fødselsdagsfest. Dagen igennem var der masser af aktiviteter. Blandt andet i form af slangeshow til børnene, udstilling om centrets historie til de voksne og kagemand til alle. Dagens helt store trækplaster var dog eftermiddagens præmiekonkurrence, hvor flere forskellige gevinster var på spil. Før Hadsund Butikscenter blev åbnet, husede bygningerne den gamle Hornbech fabrik, der både producerede marmelade og kirsebærvin. Da fabrikken flyttede i 1974, blev de efterladte bygninger lavet om til butiksgård. Senere blev der tilføjet overdækning til bygningerne og Hadsund Butikscenter var født. En af dem der tydeligt husker, da centret første gang slog dørene op for fire årtier siden, er lokalhistoriker i Hadsund, Steen Madsen. - Der var fest og ballade. Der var jo ikke en eneste Hadsunder, der ikke var på gaden, husker han. 12 butikker så i første omgang dagens lys, efter at centret stod færdigt. Blandt disse en isenkræmmer, en vinhandel, en fotobutik og flere andre. Alle disse er i dag skiftet ud. Selvom centret nu har været et samlingspunkt i Hadsund i 40 år, kunne flere af de ældre gæster på dagen dog også fortælle historier om, hvordan Hadsund Butikscenter i starten af sin levetid blev mødt med stor skepsis. - Der var jo mange, der var i tvivl om, hvorvidt det ville gå at samle alle butikkerne. For hvad skulle der så ske med butikkerne nede i gaden, men det er jo gået godt indtil nu, fortæller pensionist Kurt Krone. Kurt Krone var dog ikke i tvivl om, at Hadsund i fremtiden også kan nyde godt af sit butikscenter. - Det tror jeg helt bestemt, at vi kan.